ACAP-GSC ควงแขนดีดแรงหลังลงยาว 9 เดือน หลังเคลียร์ตั๋วเงิน100ลบ.
ACAP-GSC ควงแขนดีดแรงหลังลงยาว 9 เดือน คลายกังวลปมลูกปล่อยกู้แม่หลังเคลียร์ตั๋วเงิน100ลบ.
ACAP-GSC ควงแขนดีดแรงหลังลงยาว 9 เดือน คลายกังวลปมลูกปล่อยกู้แม่หลังเคลียร์ตั๋วเงิน100ลบ.
13 ธ.ค. 2562

ผู้สื่อข่าวรายงานว่า ราคาหุ้น บริษัท เอเชีย แคปปิตอล กรุ๊ป จำกัด (มหาชน) หรือ ACAP  ล่าสุด ณ เวลา 11.34 น. อยู่ที่ระดับ 1.43 บาท ปรับตัวขึ้น 0.14 บาท หรือ 10.85% ด้วยมูลค่าการซื้อขาย 18.73 ล้านบาท
ขณะเดียวกันราคาหุ้น บริษัท โกลบอล เซอร์วิส เซ็นเตอร์ จำกัด (มหาชน) หรือ GSC อยู่ที่ระดับ 0.88 บาท ปรับตัวขึ้น 0.20 บาท หรือ 29.41% ด้วยมูลค่าการซื้อขาย 42.41 ล้านบาท
ทั้งนี้เป็นที่น่าสังเกตว่า มูลค่าการซื้อขายและราคาหุ้น ACAP  และ GSC ปรับตัวขึ้นสูงอย่างมีนัยสำคัญในวันนี้ (13 ธ.ค.62) โดยก่อนหน้านี้ บมจ.เอเชีย แคปปิตอล กรุ๊ป (ACAP) แจ้งว่าบริษัทได้ชำระคืนหนี้ตั๋วสัญญาใช้เงินจำนวน 100 ล้านบาท พร้อมดอกเบี้ยให้แก่บมจ.โกลบอล เซอร์วิส เซ็นเตอร์ (GSC) เรียบร้อยแล้วเมื่อวันที่ 9 ธ.ค. ที่ผ่านมา
ขณะเดียวกันบริษัทยังแจ้งการบังคับการจำนำหุ้นของบริษัท ซี.อิมเมจ ดิจิตอล จำกัด ทั้ง 100% เพื่อเป็นการชำระหนี้ เมื่อวันที่ 18 กันยายน 2562 โดยบริษัท ซี.อิมเมจ ดิจิตอล จำกัด มีวัตถุประสงค์ในการประกอบธุรกิจค้าที่ดินพร้อมสิ่งปลูกสร้างและอสังหาริมทรัพย์ ซึ่งบริษัทได้ดำเนินการเปลี่ยนแปลงรายชื่อผู้ถือหุ้นและกรรมการผู้มีอำนาจลงนามในบริษัท ซี.อิมเมจ ดิจิตอล จำกัด กับกระทรวงพาณิชย์แล้ว
 
อนึ่งก่อนหน้านี้ GSC มีประเด็นในเรื่องของการให้ความช่วยเหลือทางการเงินแก่ ACAP ซึ่งเป็นผู้ถือหุ้นใหญ่ของ GSC โดยที่ปรึกษาทางการเงินอิสระเห็นว่า ไม่สมเหตุสมผล ไม่เหมาะสม เนื่องจาก GSC นำเงินที่ได้รับจากการเสนอขายหุ้นสามัญต่อประชาชน (IPO) และเงินทุนหมุนเวียนกิจการไปให้ ACAP กู้ยืมระยะสั้นในอัตรา 2% ต่อปี ได้แก่ 1. การกู้ยืมเงินผ่านการเบิกเงินทดรองจ่ายรวม 80 ล้านบาท ซึ่งได้รับชำระคืนเงินต้นแล้วและเรียกเก็บดอกเบี้ยย้อนหลัง และ 2. ลงทุนในตั๋วสัญญาใช้เงินระยะสั้น (ตั๋ว P/N) ของ ACAP อายุ 60 วันหรือเมื่อทวงถาม และไม่มีหลักประกันเงินกู้ รวม 5 ฉบับ เหลือเงินต้นค้างชำระ 2 ฉบับ รวม 130 ล้านบาทและดอกเบี้ย
นอกจากนี้ การให้กู้ยืมดังกล่าวถือเป็นรายการที่เกี่ยวโยงกัน เนื่องจาก GSC และ ACAP มีกรรมการร่วมกัน แต่ GSC ไม่ได้ขออนุมัติการเข้าทำรายการให้ถูกต้องตามประกาศว่าด้วยการทำรายการที่เกี่ยวโยงกัน คณะกรรมการบริษัทจึงมีมติให้นำเสนอต่อที่ประชุมวิสามัญผู้ถือหุ้น เพื่อขออนุมัติการให้สัตยาบันดังกล่าว ในวันที่ 25 กันยายน 2562
โดยที่ประชุมคณะกรรมการบริษัท ครั้งที่ 8/2562 ซึ่งประชุมเมื่อวันที่ 25 ก.ย.2562 ได้มีมติเกี่ยวกับมาตรการในการเรียกคืนเงิน โดยได้ให้บริษัทฯ เรียกเงินคืนจาก ACAP จํานวน 130 ล้านบาท โดยกําหนดให้ชําระคืนภายในวันที่ 30 พ.ย.2562 ขณะที่อนุมัติให้บริษัทฯ ขอปรับขึ้นอัตราดอกเบี้ยในการลงทุนในตั๋วสัญญาใช้เงินของ ACAP จากเดิมร้อยละ 2 ต่อปี เป็นร้อยละ 5 ต่อปี โดยให้มีผลตั้งแต่วันที่ 24 ก.ย.2562 เป็นต้นไป